বাঁশির সুরসহ বাদ্যের তালে তালে মুন্সীগঞ্জের সিরাজদিখানের সন্তোষপাড়ায় গৌর নিতাই মন্দিরের উদ্যোগে চলছে আট দিনের ৪৩তম শ্রীশ্রী তারকব্রহ্ম মহানাম যজ্ঞানুষ্ঠান। এ উপলক্ষে সেখানে ভিড় করেছে ভক্ত-আশেকানরা। গতকাল মঙ্গলবার রাত পর্যন্ত চলে একনাম কীর্তন। আজ বুধবার হবে মহোৎসব। ঢাকার আগারগাঁও থেকে যজ্ঞানুষ্ঠানে আসা মাধব চন্দ্র দে বলেন, ‘আমাদের ধর্মীয়ভাব প্রচার ও সবার মঙ্গল কামনার জন্যই এই একনাম।’ এ ছাড়া বিক্রমপুর কেবি ডিগ্রি কলেজের শিক্ষার্থী মধ্যপাড়া গ্রামের অঙ্গল পাল বলেন, ‘আমি ১০ বছর ধরে এখানে আসি। অন্যবারের চাইতে এবার একটু জাকজমকপূর্ণ হয়েছে। তাই কর্তৃপক্ষকে ধন্যবাদ এ রকম সুন্দর আয়োজনের জন্য।’ যজ্ঞানুষ্ঠানের দায়িত্বরত পরিমল শিকদার সবুজ বলেন, ‘বিভিন্ন জেলা থেকে আটটি দল এসেছে। প্রতিদিন দুই থেকে তিন হাজার দর্শক আসেন আমাদের এই যজ্ঞানুষ্ঠানে।’ এদিকে মন্দিরের সাধারণ সম্পাদক যাদব চন্দ্র ঘোষ বলেন, ‘গতবার এ অনুষ্ঠান ছিল সাত দিন। ভক্ত-আশেকানদের অনুরোধে এবার তা আট দিন করেছি। কোনো সমস্যা হয়নি। শান্তিপূর্ণভাবেই আমাদের যজ্ঞানুষ্ঠান হচ্ছে।’